**Viikintie** on Helsingissä sijaitseva pääkatu, joka johtaa Vanhastakaupungista Viikin kautta Herttoniemeen. Sen pituus on noin 5,6 kilometriä. Tie alkaa aivan Lahdenväylän (valtatien 4) välittömästä läheisyydestä ja päättyy Itäväylälle (seututielle 170).

Herttoniemen ja Viikin tiedepuiston väliselle suoralle osuudelle, jota kutsutaan myös Viikinsuoraksi, rakennettiin vuosina 2019–2022 pikaraitiotie Raide-Jokeri.

Historia
--------

Herttoniemen satamarata kulki suorasti Viikintien eteläpuolella niin kutsutulla Viikinsuoralla. Radan tilalle on sittemmin rakennettu pikaraitiotie Raide-Jokeri.
Historiallisesti nykyinen Viikintie jakautuu selvästi kahteen osaan. Sen länsiosa Vanhastakaupungista nykyisen Viikin tiedepuiston alueelle, Pihlajamäentien risteyksen paikkeille saakka on alkujaan osa vanhasta, jo 1600-luvulla rakennetusta Helsingin ja Hämeenlinnan välisestä maantiestä. Tien kantakaupungissa oleva osuus on nykyinen Hämeentie. Tie jatkui Viikistä edelleen Malmille ja nykyistä Kirkonkyläntietä pitkin Helsingin pitäjän kirkonkylään, sieltä nykyistä Tuusulanväylää myöten Hyrylän sekä edelleen Hyvinkään kautta Hämeenlinnaan. Nykyinen Vantaanjoen ylittävä Viikintien holvisilta rakennettiin kuitenkin vasta vuonna 1926.

Viikintien itäosa Viikistä Herttoniemeen sen sijaan rakennettiin vasta 1930-luvulla osana Helsingistä Porvooseen johtanutta uutta päätietä, joka muodosti valtateiden 6 ja 7 yhteisen alkuosan. Herttoniemestä eteenpäin tie jatkui nykyisen Itäväylän kohdalla. Kun Kulosaaren kautta kulkenut Itäinen moottoritie eli nykyisen Itäväylän länsiosa 1950-luvulla valmistui, viitoitettiin valtatiet kulkemaan sitä kautta ja Viikintie jäi sivutieksi.

Nimi Viikintie vahvistettiin vuonna 1957. Sitä ennen nykyisen Viikintien nimenä oli Uusi Porvoontie (Nya Borgåvägen) tai lyhemmin Porvoontie (Borgåvägen), samoin kuin nykyisen Itäväylänkin itäosan nimenä Viikintien liittymästä itään.
Vuoteen 2012 asti Viikintie ylitti Herttoniemen satamaradan vartioimattomassa tasoristeyksessä nykyisen Viilarintien kiertoliittymän kohdalla. Junaliikenne radalla tosin oli Herttoniemen sataman lakkauttamisen jälkeen erittäin vähäistä.

Viikintiellä tapahtui tammikuussa 2012 vakava päälleajo, jossa rattijuoppo ajoi 11-vuotiaan tytön yli ja pakeni paikalta. Tyttö sai surmansa heti. Myöhemmin kuljettaja tuomittiin neljäksi vuodeksi ja kahdeksi kuukaudeksi vankeuteen.

Raide-Jokeri, Viikinbaana ja Viikintie kuvattuna Myllypuron suunnasta Viikkiin päin.

Lähteet
-------

1. ↑  Pääkadut *Helsingin karttapalvelu*. Viitattu 18.4.2022.
2. ↑  maps.google.fi. *Google Maps*.
3. ↑  Salomaa, Marja: Raide-Jokerin koeajossa autot jäävät vaunusta jälkeen *Helsingin Sanomat Yle Uutiset*.  25.11.2022. Viitattu 25.11.2022.
4. 1 2  "2.11 Helsinki ympäristöineen 1800", *Helsinki-Atlas*. Helsingin kaupungin kiinteistöviraston kaupunkimittausosasto, 1986.
5. ↑  Valtatie 6 Valtatie 6 Koskenkylä(Pernaja)-Kajaani, 602 km (kohta Historiaa) Matti Grönroos. Viitattu 6.6.2016.
6. 1 2  Valtatie 7 Helsinki-Vaalimaa, 193 km (kohta Historiaa) Matti Grönroos. Viitattu 6.6.2016.
7. ↑  "36. kaupunginosa Viikki", *Helsingin kadunnimet*, s. 177. Helsingin kaupungin nimistötoimikunta, 1970.
8. ↑  Helsingin opaskartta 1952 (Nähtävissä valitsemalla Aineistot -valikoista Taustakartat => Historialliset aineistot => Opaskartta 1952) *kartta.hel.fi*. Viitattu 6.6.2016.
9. ↑  Helsingin yleiskartta 1954, laatinut Helsingin kaupungin kiinteistöviraston kaupunkimittausosasto
10. ↑   Viikin yliajaja 4 vuodeksi vankilaan. Ilta-Sanomat 28.6.2012. Viitattu 6.6.2016.

Aiheesta muualla
----------------

* Kuvia tai muita tiedostoja aiheesta **Viikintie** Wikimedia Commonsissa